  Виталий Пронин Вордӥськем гуртам — Алнаш ёросысь Сизьгуртын — войнаез ортчем Николай Павлович Орлов, Миклай агай, улӥз. Уг тодӥськы, кытысь солэн Сьяпан но Саескан кушем нимъёсыз вал. Миклай агай калыкен ӵош колхозын уг ужа вал кадь. Ураме гинэ но туж шер поталоз вал. Нош потэ ке, гуртысь вань пуныос, кинлэн жильыямын ӧвӧл, сьӧраз, пӧйшур шоры сямен утыса, мыно вал. Куртчыны но уг дӥсьто, урмыса сьӧрысьтыз но кылемзы уг лу. Мыноз Саескан урам кузя луть-лать, пуныос воксё матэкто ни ке, музъем вылысь сюй люк кутэмъяськоз но соос шоры шонтӥськоз. Пуныос но, со сюй люк шедемысь вӧсь луыса кадь, кис-кус нискетыса палэнтӥськозы, собере нош пуромозы. Пуныоссы ышылэмысь, гуртоос «Саескан сииз» шуылозы вал. Вераськонзы юнме шорысь ӧй вал, дыр: гуртомы толалтэ куазен гордо-сьӧдо-тӧдьыё пуны куослэсь изьыен, пӧзьыен, шубаен потоз вал. Гужемзэ — горд басмалэсь вурем дэремен. Кӧснунал бере, мунчояз пырыса, горд дэремзэ мыддорин, вурысъёссэ кыре поттыса, дӥсялоз ни вал. Милям укно уламы пролка вал, нош Саесканлэн коркаез милямезлы кеӵевыл сылӥз. Огпол адӟисько укноетӥ: бускельмы кыӵе ке зыръёсты пролка кузя донгаса ветлэ. Саескан огпалмиз, кожай. Нош со зыръёс бадьпуос но топольёс вылӥллям шуыса, куаръяськемзы бере гинэ валай. Пролкаын тулыс тудву вукырем лэсьтэ вал, нош мерттэм писпуосыз выжы лэземзыя музъемез ӵошкатӥзы.Со пролкаямы ик Сьяпан йӧндыриз кенэм вӧй поттон гыр (ступа). Кенэм кидыссэ, быдэс ёрос тыр шлач! карыса, нелькоз вал. Нырысь-валысь дэймыса учкылӥ: мар та Саескан нош ик дауртэ? Собере адӟи: нылпиос гыр дорысьтыз, нянь шорем сиыса, кошкыло. Ӧй чида ни, тодэме потӥз, мар соос сиё. Чакласькисько ни, кинлэсь юалляськоно. Тани Владимиров Володя, пичи дырысь эше, дораз бертэ, зырам няненыз ческыт тяпкетыса. Володя шуиз:— Кык шорем нянен дораз мын, огзэ солы кельтод, мукетаз тыныд вӧйзэ зыралоз.Эшелэсь кылзӥськи. Кенэм вӧйлэн тусыз пурысь вал, халвалы кельшись, нош шӧмзэ уг тодӥськы ни.Атае улонысь вазь кошкемен, уг тодӥськы, кызьы Саескан воргоронъёсын тупалляз. Ми, нылпиос, малы ке но кышкаськом вал солэсь. Нылкышноос со азьын кепырало вал кадь. Мылкыдыз вань ке — вераськоз. Нош кызьы валалод кунэрес адямилэсь, ку шораз куаретыны яра? Бакчаяз турнаськись Сьяпанэз адӟыса, гуртомы Палай апай шораз вазем:— Бакчадэ турнаськод-а, Миклай агай?Соиз, турнамысь дугдыса, шуэм:— Сюрестэ адӟиськод ке, мын.Бӧрысь ӧпкелиз ни нылкышно:— Осто, шораз ведь вазьылӥсько на! Ну, курдай ке курдай!Огпол бакчаямы льӧм сиыны потӥ но, мар ке ӵаштыртэм кылӥськиз. Льӧмпуосмы арама кадь будо вал бере, номыр уг адӟиськы. Кӧшкемай, соин ик, ульчае потыса, валаны турттӥсько, кин озьы ӵаштыртэ. Адӟисько: бускельмы кузь конгро бодыен льӧмпуосмес някыръяса тӥялля. Анае ӵапак дорын вал, сое ӧти.Анае шораз небытак вазиз:— Мар кариськод, Миклай агай?— Кылпум утчасько, — вазиз бускельмы.Анае туж лякыт адями вал, нокинлы но урод кыл верамез ӧвӧл.— Умоен вераськемед потэ ке, лабыртом. Уродэн лыктӥд ке но, мон уг кереты, — шуиз со.Воргорон, пал кыл но вератэк, бакчаысьтымы кошкиз. Бадӟым классъёсын дышетскисько ни вал. Огпол ӝыт пал, капкамес усьтыса, пастухысь пудомес возьмасько. Куараоссы но тани кылӥсько ни. Учкисько но уг валаськы: ульчалэн огпалыз буш адӟиське, маиз ке уг тырмы кадь. Сьяпанлэн кенер сьӧраз пуштыр будӥсь писпуосыз ӧвӧл, бакчаез тырттэм! Кытчы пыризы? Берло тодӥ ни: шаян пиос Саесканлэн бакчаысьтыз яблоксэ ишкиллям, нош соиз, йыркурзэ-а, кӧтӝожзэ-а вормытэк, вань емышо писпуоссэ выжытӥз ик корам.Уфаысь искусствоосъя институтын дышетскыкум, Сьяпан улонысь кошкем. Мае со улоназ адӟиз? Кузпалэн улыны ӧз кылды, кышноосыз уно вал, но дораз нокин ӧз ӝегатскылы. Нылпиосыз ӧй вал. Сюлэмаз, йырвизяз шимес войналэн пожез-жобез кылиз, луоз. Солэсь улытозяз мозмытскыны, солэсь бӧлиськыны (люкиськыны) ӧз быгаты.Анае Саесканлэн сузэреныз, Олёна апаен, эшъяське вал. Лякыт кышномурт вал. Войнае кошкемезлэсь азьло Миклай агай но сузэрез кадь ик вылэм. Война сое воштӥз. Малпасько, сыӵеос ӧжыт ӧй вал. Секыт ожъёс мыныку, бускель гуртэ Кутыре контузить карем Григорей вуэм. Фронтысь вуэм мурт доры соку ик гуртоос лыктӥллям войнае кошкем матысь адямиоссы сярысь юалляськыны. Анаелэн нырысетӥ картэз ивортэк ышемын вал, со но адӟиськыны пырем. Сиёнэн секыт вал ке но, ожгарчилэн анаез куно понна мар но со ӝӧк вылаз пуктӥськем, пе. Григорей, ӝӧк шоры учкыса, анаезлы шуэм:— Мамаша, ты меня ждал, ждал, а на столе только три тусьта!Анае вераз: «Серем но, жаль но потӥз, озьы ик номыр ӧй юалляськы ни».Григорей семьяеныз ӟеч, данъяськымон улӥз, нылпи вордӥз, нош рос-прос вераськыны ноку но ӧз дышы ни, куд-ог кылъёсты гинэ вера вал. Озьы ке но семьяосыз сое ӟеч валаллязы.Ми, нылпиос, ӧм адӟе лек ожез, но 9-тӥ Майлы ас сюлэммы куремъя кылдытэм тимуровской командаенымы венок лэсьтылӥм. Нюлэскысь ньылпу вайёсты тӥяса, ӝужам сяськаез бичаса вайылӥм. Тӧдьы бумагаез пӧртэм тусо буяса, сяськаос лэсьтылӥм, венокамы керттылӥм. Венокмес ожын быремъёслы памятник доры пуктӥськомы вал. Вормон Нуналэ со памятник вӧзын караулын сылылӥм. Нокин косӥсь ӧй вал.Бен, мон войналэсь мыддорин палзэ, нылпи синмын адӟемме-валамме гожтӥ. Миклай агаймы ожын геройлыко вал, дыр. Уно вир кисьтонэз адӟиз. Соин ик малпасько: улонамы нокин медаз вуны, номыр медаз ышы.________Римма НИКОЛАЕВА Теги: адямиоссяр Быдымож  